Арсений Тарковски
Камък на пътя

Превод от руски: Светлозар Жеков, 2007

chitanka.info

В миг, по прищявка на сюжета,

съдбата тъй се вкопчва в нас,

че губи в разказа поета

пророческата своя власт.

В началото си мислим: то е

да хвърлиш поглед отстрани —

какво е ад и рай какво е

веднага ще се изясни.

В четирите последни стиха

разбираме, че без вина,

сами, като в килия тиха,

бичуваме се в тъмнина.

Кое е власт, кое — заблуда?

Препречва пътя камък ням…

Нов бог ли, който върши чудо,

да се спаси не може сам?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.